google/wiki40b huggingface dataset:
האקדמיה האמריקאית לתזונה ודיאטה

תולדות הארגון

הארגון נוסד בשם "איגוד התזונה האמריקאי" בשנת 1917 בקליבלנד, אוהיו, על ידי קבוצת נשים ששמה לה למטרה לסייע לממשלת ארצות הברית לשפר את איכות המזון ובריאות הציבור. משרדי החברה נמצאים כיום בשיקגו, אילינוי.
בראשיתו היו בארגון 58 חברים. הוא צמח לכ-1000 חברים בשנות השלושים, כ-60,000 בשנות השישים, וכ-100,000 כיום.
בשנת 1973 השיק הארגון את "שבוע התזונה הלאומי", ואחריו אורגנו אירועים דומים כמו "חג הדיאטנים" ולאחרונה "חודש התזונה הלאומי" המצוין בכל חודש מרץ בארצות הברית.
הארגון שינה את שמו לשם "האקדמיה האמריקאית לתזונה ודיאטה" בשנת 2012 על מנת לשקף את המומחיות המדעית והאקדמית של חבריו.

מבנה ארגוני ומימון

לארגון משרדים בשיקגו ובוושינגטון די. סי. לארגון יש מספר תת-ארגונים, בהם ועדת ההסמכה לתורת התזונה, ועדת פעולה פוליטית-אקדמית, וקרן האקדמיה. ישנן גם קבוצות של חברים על פי תחומי התמחות, בהן תזונת הגיל השלישי, תזונתם של אמריקאים-פיליפינים, תזונת אמריקאים-מוסלמים, וארגון השחורים לענייני תזונה.
שווי נכסי הארגון בשנת 2015 היה כ-48 מיליון דולר, מתוכם כ-11 מיליון דולר שהתקבלו כדמי חברות, וכ-7.4 מיליון דולר שהתקבלו מבחינות הסמכה. הארגון רשם הפסד תפעולי של 3.4 מיליון דולר באותה שנה, לאחר רווחים של כ-35 מיליון דולר ובניכוי הוצאות תפעוליות של 38.4 מיליון דולר. לאחר קיזוזים שונים פורסם הפסד תפעולי נטו של כחצי מיליון דולר.
באותה שנה קיבל הארגון 1.1 מיליון דולר בחסויות מתאגידי מזון, בהם קוקה-קולה ופפסיקו.

פרסומי הארגון

הארגון מוציא לאור ירחון מקצועי המבוסס על ביקורת עמיתים בשם Journal of the Academy of Nutrition and Dietetics הנחשב לכתב העת החשוב ביותר בתחום התזונה.
כמו כן פרסם הארגון מספר רב של ספרים ומדריכים בתחום התזונה.
בשנת 1980 נערך על ידי הארגון כתב עת בשם Food/2 בשיתוף משרד החקלאות האמריקאי, ובו המלצות תזונה, בהן ההמלצה להפחית את כמויות השומן הרווי והכולסטרול. לאחר לחץ מצד תעשיות המזון הוסרו ממנו הפרקים על שומן הרווי וכולסטרול. צעד זה זכה לגינוי מפי תזונאים רבים.

מיזם "ילדים אוכלים נכון"

האקדמיה האמריקאית לתזונה ודיאטה יזמה תוכנית בשם "ילדים אוכלים נכון" בשנת 2010 בתיאום עם תוכנית דומה של ממשלת ארצות הברית שמטרתה להילחם בתופעת ההשמנה אצל ילדים. במסגרת המיזם מרצים חברי הארגון על חשיבותה של תזונה איכותית בבתי ספר, וכן עורכים מפגשי הסברה עם משפחות, נציגי קהילות וקובעי מדיניות.
כמו כן הוקם אתר אינטרנט ובו טיפים לתזונה בריאה, כתבות, סרטוני וידאו ומתכונים. בין השאר יש באתר מדריכים לקניית מזון בריא, בישול מאכלים עם ערך תזונתי גבוה, וכיצד לאכול בריא בבית ומחוץ לבית.

מחלוקות

האקדמיה האמריקאית לתזונה ודיאטה ספגה ביקורת על קשריה עם תאגידי מזון ועם תעשיית התרופות.
בדו"ח משנת 1995 צוין כי הארגון קיבל מימון מחברות כמו מקדונלד'ס, פפסיקו, קוקה-קולה ועוד. חלק מפרסומי הארגון בשנות התשעים כללו מידע פרסומי הקשור לחברות אלה. כמו כן הובעה ביקורת על כך שבכנסי הארגון יש, בין השאר, דוכנים לממכר משקאות קלים וממתקים.
באפריל 2013 נחשף ששני בעלי תפקידים בארגון היו בקשר עסקי עם חברת מונסנטו, היצרנית הגדולה בעולם של זרעים מהונדסים גנטית. פעילויות הארגון באותה שנה ניסו למנוע סימון מזון מהונדס גנטית בקליפורניה.
נציגי הארגון טענו להגנתם שהם חייבים "לשבת באותו שולחן" עם חברות המזון, כדי להשפיע על החברות ולהעביר להן מסר תזונתי חיובי.
ברנימיר הרגוטה

קריירת מועדונים

כילד הרגוטה שילב את אימוני הכדורגל יחד עם אימוני קראטה. בשנת 2008 החליט להתמקד רק בכדורגל והצטרף לקבוצת הנוער של קבוצת ינשפין סדרה. בשנת 2011 הצטרף לסגל הקבוצה הבוגרת, ששיחקה בליגת המשנה השוודית וסיים את העונה כמלך השערים של הליגה עם 18 שערים שהבקיע ב-25 משחקים. בעקבות עונת הבורה המוצלחת זכה להתעניינות מצד מספר קבוצות, אך בחר להשאר עונה נוספת בינשפין על מנת שיוכל לסיים את לימודיו בתיכון.
ביולי 2012 חתם על חוזה בקבוצת בורוסיה מנשנגלדבך. ב-25 באוגוסט ערך את הופעת הבכורה בבונדסליגה, כשנכנס כמחליף בדקה ה-74 של המשחק מול הופנהיים. במהלך העונה שיחק מספר פעמים בקבוצת המילואים של הקבוצה בהם הבקיע שני שערים. ב-11 במאי 2013 עלה לראשונה בהרכב הפותח של הקבוצה והבקיע שלושער בניצחון 2:4 על קבוצת מיינץ. בעונת 2013/2014 שותף ב-30 משחקים, אך רק שלושה פתח בהרכב. בעונת 2014/2015 שותף בעשרה משחקים במסגרת הליגה האירופית, בהם הבקיע שמונה שערים - 5 בשלב המוקדמות ו-3 בשלב הבתים. בעונת 2015/2016 שותף רק בתשעה משחקים ובחלק גדול מהעונה כלל לא נכלל בסגל הקבוצה.
ביוני 2016 חתם על חוזה ל-3 עונות באיינטרכט פרנקפורט. באפריל 2017 הרגוטה שיחק עם פרנקפורט בחצי גמר הגביע מול בורוסיה מנשנגלאדבך. המשחק הסתיים בתוצאה 1-1 בתום 120 דקות. בבעיטות ההכרעה הבקיע הרגוטה את הפנדל המנצח לפרנקפורט מול קבוצתו הקודמת, והעלה את פרנקפורט לגמר הגביע לאחר ניצחון 7-6 בבעיטות ההכרעה.
בקיץ 2019 חתם הרגוטה בגרויטר פירט מהבונדסליגה השנייה על חוזה לשנתיים.

נבחרת לאומית

בפני הרגוטה עמדה האפשרות לשחק בנבחרות קרואטיה, בוסניה והרצגובינה ושוודיה, אך הוא בחר לשחק בנבחרת השוודית. ב-4 בספטמבר 2014 ערך את הופעת הבכורה שלו מול נבחרת אסטוניה.
המטה המרכזי

היסטוריה

המטה המרכזי שודרה לראשונה בשנת 2013 כתוכנית פוליטית בנושא מערכת הבחירות לכנסת התשע עשרה שנערכו בתחילת אותה שנה. בערוץ 10 החליטו שהתוכנית תישאר על בסיס קבוע ברצועת השעה 7 בימי שבת. את התוכנית הגיש נדב פרי.
בתקופת הבחירות לכנסת העשרים בשנת 2015 שודרה התוכנית לאחר "המגזין" בימי שבת.
ביוני 2015, לאחר שנתיים שהגיש את התוכנית, עזב נדב פרי את חדשות 10. בערוץ הוחלט שגדי סוקניק יחליף אותו בהגשת התוכנית, שבאותם ימים הגיש גם את לילה כלכלי.
באוגוסט 2017 יצאה התוכנית לחופשה של 3 שבועות (הודות לעזיבתו של גדי סוקניק) וחזרה לשידור ב-9 בספטמבר 2017, בהנחייתו הזמנית של ספי עובדיה.
באוקטובר 2017 החלה להגיש באופן קבוע את התוכנית איילה חסון, בעקבות של גדי סוקניק. במרץ 2018 הוחלפה האריזה הגרפית של התוכנית.
ב-12 בינואר 2019 שודרה התוכנית האחרונה בערוץ עשר והחל מ-19 בינואר 2019 משודרת בערוץ 13.
RTI

RTI (ראשי תיבות של: Run-Time Infrastructure) היא תווכה בתחום ההדמיה הממוחשבת אשר נדרשת כאשר מממשים ארכיטקטורת HLA ‏(High Level Architecture). ‏RTI היא המרכיב המרכזי והחשוב ב HLA. הוא מאפשר לקבוצה של שירותים ממוחשבים אשר נדרשים לתמוך בפדרציות (federates) כדי לאפשר להן לתאם פעילות והעברת מידע ביניהן בזמן ריצה. במובן אחר, RTI היא המימוש של ממשק ה-HLA אך אינה חלק מהגדרות הממשק עצמו.
מימושים מודרניים של HLA תואמים את הסטנדרטים IEEE 1516 ו\או HLA 1.3. מפרטים אלו אינם מכילים פרוטוקולי רשת עבור RTI. המימוש בעצמו "מחליט" על המפרט אותו הוא מגדיר. עקב כך תאימות בין גרסאות אינה מובנת מאליה אלא אם כן מצוינת בפירוש תמיכה עם מוצרים אחרים או גרסאות אחרות של המוצר.
קטקלסט

קטקלסט הוא מונח בפטרולוגיה ובגאולוגיה מבנית המתאר מבנה הנוצר בתוך סלע באמצעות מאמצי מתיחה כבדים הנגרמים במהלך התמרה. סלעים קטקלסטיים מכילים רסיסים זוויתיים הנוצרים באמצעות מעוות שלהם, כתוצאה משבירה ומתיחה של גושי סלע או גבישי מינרלים.
מאפיינים של התמרה קטקלסטית כוללים כפיפה, שבירה ופירור של מינרלים. מבנים קטקלסטיים – הנקראים גם פורפירו-קלסטיים – הם גנייסים הנוצרים באמצעות התמרה דינמית של סלעים גבישיים, המתאפיינים בצבר של גרגרים גרוסים ונטולי נציץ של קוורץ או פצלת השדה. גרגרים אלה ממלאים את החללים בין שברי סלע גדולים יותר, ונראים כאבנים המשובצות בטיח.
המונח פורפירו-קלסטי מתייחס למרקם התמרה המאפיין מטה-גביש הנתון במעוות בתוך מסת אם שאינה נתונה במעוות.
גביע הליגה של ליגת הכדורגל המקצוענית

פורמט

הטורניר ייערך בכמה שלבים ומתחיל בשלב בתים בן ששה מחזורים, כאשר בכל בית מתמודדות 3-4 קבוצות. משלב שמינית גמר הטורניר המשחקים נערכים בשיטת פלייאוף, כאשר ארבע הקבוצות שמעפילות לחצי גמר הטורניר מקבלות כרטיס השתתפות בגביע הרוסי בכדורגל משלב 32 האחרונות. על פי תקנון הטורניר הקבוצות מחויבות לשתף בהרכב לפחות שלושה שחקנים שנולדו אחרי 1 בינואר 1998. אף שמנהלת הליגה אשררה את לוח הזמנים לליגה ולגביע הלאומי, גביע הליגה לא נכלל בו וכלי התקשורת טענו כי הטורניר בוטל לבסוף.
שעון ברלין

שעון ברלין (בגרמנית Berlin-Uhr) הוא שעון שפותח על ידי דיטר בינינגר (Dieter Binninger) והותקן בשנת 1975 ברחוב קורפירסטנדאם ליד תחנת רכבת תחתית אולאנדשטראסה. גובהו הוא כחמישה מטרים והוא מורכב מ-24 נורות. לקראת שנת 1995 התחילו להופיע בעיות בתפקודו של השעון, נוסף על כך, עלות תפעולו הגיעה ל-5,000 אירו לשנה ולכן הוחלט להסירו. בשנת 1996 סוחרי המרכז המסחרי "אירופה סנטר" החליטו לקנות אותו ולהתקינו בכניסה למרכזם.
זאב יוסיפון

תולדות חייו

יוסיפון נולד בשנת 1896 בלודז' שבפולין הרוסית למשפחה חסידית. בנעוריו נחשף לספרות ההשכלה ולרעיון הציונות בעת לימודיו בוורשה. לאחר ביקור בארץ ישראל בשנת 1920, החליט לעלות לארץ בשנת 1921. בהיותו בקיבוצי עמק הירדן, היה מראשוני נוטעי הבננות בישראל, ובין הפועלים שהקימו את תחנת הכוח של רוטנברג בנהריים.
יוסיפון היה חבר קיבוץ בקיבוצים גשר, אשדות יעקב, תל יוסף ומשמר הים ותושב תל אביב.
היה ממייסדי הדפוס בעין חרוד. עם מעברו של דפוס אחדות לתל אביב הקטנה אחרי מלחמת העולם הראשונה, הצטרף אליו.
לפרנסתו עסק עוד בכתיבה יוצרת ועריכה עיתונאית, פרסם רשימות ב"קונטרס" (ביטאון "אחדות העבודה") וערך את כתב העת "מבפנים" (ביטאון הקיבוץ המאוחד). היה פעיל בענפי הספרות של הקיבוץ המאוחד. בין שאר פעילויותיו,  היה הרוח היוזמת והחיה מאחורי פרסום ספר הילדים הידוע של קדיה מולודובסקי: פתחו את השער.
עם קום המדינה שימש כקצין העיתונות של השר דוד רמז כשר התחבורה ושר החינוך. בראשית שנות החמישים הקים יוסיפון את תל"ם (תיאטרון למעברות), שהפך בהמשך ל-"תרבות למעברות", "תרבות לעם", ולבסוף לאמנות לעם. 
ב-1972 התאלמן מאשתו שרה, בתו של ישראל חבס. נפטר ב-1977 בגיל 80. נקבר בשדרת הסופרים בבית העלמין קריית שאול.

מפעלי תרבות

כשנכנס השר רמז למשרד החינוך, הביא עמו את יוסיפון (שהיה ידוע כאיש תרבות וכאורח קבוע ב"כסית"), לצורך הקמת תל"ם – תיאטרון למעברות. התיאטרון פעל בשיתוף עם היחידה להשכלת מבוגרים במשרד החינוך למען מטרה אחת: חינוך העם, יצירת תרבות אחידה ושפה אחידה. אולם, שעה שהמחלקה להנחלת הלשון פעלה במסגרת משרד החינוך, הועבר תל"ם לפעול במסגרת ההסתדרות.
עם בוא העלייה ההמונית של קום המדינה התגייס יוסיפון להביא שמחה ליושבי המעברות. הוא ארגן עבורם חגיגות פורים, כשהוא עצמו מתחפש בתחפושות שונות, והביא אליהם נגנים, זמרים ושחקנים, ככל שהצליח לשדל ולגרור עמו להופעה במעברות. המפגש בינו ובין ישעיהו אברך הוליד יזמה להקמת גוף מאורגן שיביא תרבות, בעיקר תיאטרון, למעברות. השניים, יחד עם המשורר נתן אלתרמן פנו אל גופים שיכלו לממן ולתפעל הפצת תיאטרון בקנה מידה ארצי. כך הוקם תל"ם כמפעל משותף של משרד החינוך, ההסתדרות והסוכנות היהודית, והוחל באיתור הצגות שתתאמנה לעולים, ובגיבוש דרכי פעולה.
פרס הצילינדר הנודד הנקרא על שמו מוענק מדי שנה עבור קידום האמנות והתרבות בפריפריה.
גירושים מקסיקניים

גירושים מקסיקניים הוא מונח משנת 1960 המתאר תקופה שבה תושבי ניו יורק נסעו למקסיקו לצורך גירושין. באותם הימים, תהליך הגירושין במקסיקו, היה קל יותר, מהיר יותר וזול מאשר רוב מדינות ארצות הברית וידוענים כגון: ג'וני קרסון, ריצ'רד ברטון, אליזבת טיילור, מרילין מונרו, קתרין הפבורן וצ'ארלי צ'אפלין התגרשו בצורה זו. המונח מוזכר גם בספר בדרכים של ג'ק קרואק שם מתייחסים לגירושים במקסיקו כאל "חפוז". בחוק המקסיקני, נשים אינן נדרשות להיות נוכחות במהלך שימוע הגירושין והן יכולות להיות מיוצגות על ידי עורך דין. ב-1970 בהתאם לחוק הפדרלי המקסיקני, רוב בתי המשפט במקסיקו הפסיקו לערוך שימועי גירושין למי שאינו תושב מקסיקו.
וייסבירגר

וויסבירגר (WeissBeerger) היא חברה ישראלית המתמחה בפיתוח ושיווק כלים לבקרת מכירה של משקאות חריפים בברים.
החברה נוסדה בשנת 2009 על ידי עומר עגיב ואורי פינגרר. כיום עגיב הוא מנכ"ל החברה ופינגרר הוא סמנכ"ל פיתוח עסקי. החברה פועלת בשיתוף עם מבשלות, מפיצים וברים בישראל ובגרמניה ובעלת קשרי פיתוח עם SAP, ומוסדות אקדמאיים שונים. החברה פיתחה ומשווקת באופן בלעדי מספר מוצרים לשוק האלכוהול, לרבות WeissTap, WeissPour, ומערכת הבקרה לחביות הבירה: Alcohol Analytics.
בינואר 2018 נרכשה החברה על ידי יצרנית הבירה הגדולה אנהאוזר-בוש אינבוו.

מוצרים

Alcohol Analytics - מערכות לבקרת מזיגה

מערכת זו פותחה על ידי חברת וייסבירגר בשילוב עם חברת SAP וחברת חקר שוק בינלאומית. המערכת מאפשרת מדידת הצריכה של ברזי הבירה בנקודת המכירה (פאב/מסעדה) בזמן אמת. השימוש במערכת איפשר לראשונה גישה למידע ונתונים אודות צריכת הבירה מהחבית. המערכת מספקת נתוני צריכה וסטטיסטיקות לגבי אופי הצריכה של המותגים, תחרותיות, תמחור אופטימלי וייעול תפעולי. הנתונים זמינים לצפייה מרחוק באמצעות ממשק לטאבלטים וטלפונים סלולריים. המערכת נמצאת בשימוש בפאבים ומסעדות ברחבי הארץ.
WeissPour - מערכות למזיגה עצמית של משקאות חריפים

וייסבירגר פיתחה מערכת המאפשרת התקנת מוזגים אלחוטיים על גבי בקבוקי משקאות חריפים כדי לאפשר מזיגה עצמית וחיוב מדויק של הלקוח בהתאם לצריכה. בשנת 2012 השיקה וייסבירגר פרויקט משותף עם חברת טמפו משקאות לגבי מוצר זה. וייסבירגר התקינה באופן עצמאי מערכות WeissPour בעשרות ברים, מסעדות, מלונות וספינות נוסעים ברחבי הארץ.
WeissTap - שולחן למזיגה עצמית

מערכת בקרה להתקנה על גבי ברזי בירה המאפשרת מזיגה עצמית של בירה מן החבית על ידי הלקוח משולחן בפאב. המוצר מפותח ומשווק על ידי וייסבירגר, מופץ באופן ישיר לברים וכן באמצעות החברה המרכזית להפצת משקאות (קוקה קולה ישראל). המוצר זכה להצלחה רבה בשוק הישראלי וכעת מופץ גם בחו"ל. עד היום התקינה וויסבירגר עשרות מערכות ברחבי הארץ.
רונית קרצנר

ביוגרפיה

קרצנר נולדה וגדלה בירושלים. למדה בחוג לקולנוע באוניברסיטת תל אביב. לאחר מכן החלה לעבוד כעורכת וידאו, וערכה מאות סרטי תדמית, פרסומת ותעודה. 
ב-1999 ביימה את סרטה הראשון, "הסוד", סרט תיעודי בהפקת "בלפילמס" על היהודים החדשים בפולין: קתולים שגילו בבגרותם שהוריהם הסתירו מהם את יהדותם, ומחליטים לחיות כיהודים בפולין בעלת ההיסטוריה האנטישמית. הסרט הופק עבור ערוץ 8, נמכר לשידור לתחנות טלוויזיה רבות ברחבי העולם, השתתף במסגרת הפורום בפסטיבל ברלין, וזכה בפרס ראשון בפסטיבל לסרטי נשים בבורדו, צרפת. הסרט הוקרן בהקרנה חגיגית באו"ם. 
סרטה השני של קרצנר, "הקטנה הנ"ל", אותו הפיקה, ביימה וערכה עבור ערוץ 8, עקב אחר סיפורה האישי. כמי שגדלה כילדה מאומצת תיעדה קרצנר את מסעה בעקבות נשים שקולן כמעט ולא נשמע - האימהות הביולוגיות, שחיות את חייהן בצל הוויתור על תינוקותיהן. מרואיינת מרכזית בסרט היא הפסיכולוגית האמריקנית ננסי וורייר, מחברת הספר "הצעקה הראשונית", הטוענת על פי מחקרים שערכה שילדים שנותקו מאמם הביולוגית, חיים לרוב בבגרותם בתחושה של זהות מטושטשת. 
שאלת הזהות המשיכה להעסיק את קרצנר גם בסרטיה הבאים. "מנחם ופרד" (ערוץ 8, 2008), קופרודוקציה ישראלית-גרמנית, הופקה על ידי קרצנר בשיתוף עפרה טבת. הסרט עוקב אחר האחים מנחם ופרד שגדלו כילדים יתומים בשואה, ולאחריה נפרדו דרכיהם וכל אחד מהם בחר מסלול חיים הפוך מעבר לים. קרצנר וטבת בוחנות בסרט את שאלת הזהות היהודית ואת הדילמה של הדור השני לשואה, של הקורבנות ושל המרצחים, כאשר המשפחה המורחבת של האחים מתכנסת בעיר הולדתם, ביוזמת בניו של הנאצי שגירש אותם מביתם ושרף את בית הכנסת. הסרט זכה בפרס ההשראה באירוע "קולנוע לשלום" בפסטיבל ברלין. 
סרטה הבא, "קרוע", הופק, בוים ונערך על ידי קרצנר עבור ערוץ 8 ב-2011. הסרט התיעודי מספר על הכומר היהודי-פולני רומאלד ושקינל, יעקב וקסלר, שהתעקש לשמור על זהותו היהודית והקתולית, תוך התעלמות מהסתירה שבין שתי הזהויות. החלטתו לעבור לגור בישראל העמידה במבחן את חוק השבות ודרשה ממנו לבחור זהות. הסרט הוקרן בעשרות פסטיבלים יהודיים ברחבי העולם. 
סרטה התיעודי החמישי, "יהודי חיובי", שנוצר עבור יס דוקו, בוחן מפרספקטיבה של 10 שנים מה קרה בחייהם של גיבורי סרטה הראשון, שגילו את עובדת היותם יהודים בפולין.
סרטה השישי של קרצנר, "הרועה", נוצר בקו-פרודוקציה ישראלית-אוסטרית עבור כאן 11. הסרט מלווה את הנס ברוייר, יהודי אוסטרי, רועה צאן וזמר בשפת היידיש מאוסטריה, ועוקב אחר מסעו ברוייר ושל אזרחים כמותו אשר מסייעים לפליטים ברחבי אירופה.
קרצנר מתגוררת בתל אביב, נשואה לתסריטאי והמורה לתסריטאות צביקה קרצנר, ואם לשתי בנות.
יסעור ענק דרומי

תיאור

יסעורי הענק ענקיים כשמם. יסעור הענק הדרומי מעט גדול יותר, משקלו כ-3 עד 8 ק"ג, מוטת כנפיו 180–210 ס"מ, ואורכו 86–100 ס"מ. הזכרים גדולים וכבדים יותר מהנקבות.
יסעורנים אלה דומים לכאורה לאלבטרוסיים והם היחידים שיכולים להיות שווים אליהם בגודלם. הם גם היחידים מבני משפחת היסעוריים שיש להם רגליים מספיק חזקות בשביל ללכת בצורה יעילה על הקרקע. ליסעורים יש לסת אשר יכולה להכיל מזון חלקלק. הם מפיקים שמן קיבה המורכב משעוות אסטר וטריגליצריד העוזר להם כנגד טורפים. יש להם בלוטת מלח מעל הנחיריים המסייע להתפיל את גופם, עקב כמות גבוהה של מים באוקיינוס שהם סופגים. הבלוטה מפרישה תמיסת מלח מאפם, וגם מייצר מזון עשיר באנרגיה המסייע לאפרוחים ועבור העופות הבוגרים בזמן טיסות ארוכות.
מקורותיהם גדולים מאוד בצבע כתום חיוור, נוצתו אפורות עם נקודות (למעט 15% מיסעורי הדרום, שראשם צווארם והחזה העליון שלהם בצבע לבן). מזונם מצוי ביבשה ובים, אך בעיקר ליד החוף. 
תזונתם בעיקרית כוללת קריל, דגים ויצורי ים דומים לעיתים קרובות הם עוקבים אחרי סירות דיג לאכול את הפסולת הנזרקת ממנה. הם מגוונים בפגרים, בעיקר של כלבי ים ופינגווינים. עם זאת הם חזקים מספיק כדי לקטול עופות ים כולל אפרוחי פינגווינים או אף פינגווינים בוגרים קטנים, דבר שהם מבצעים בלהקות בעזרת מקוריהם החזקים. תוחלת חייהם 20 שנים.

רבייה

עונת הרבייה היא מחודש אוקטובר ועד מרץ. היסעורים מטילים ביצה אחת ויחידה, בקן מחוספס הבנוי 50 ס"מ מעל לפני הקרקע. הביצה מודגרת במשך כ 60 ימים. מרגע שבקע, הגוזל נשאר בקן למשך 3 שבועות. הגוזלים מצמיחים נוצות לאחר כ-4 חודשים, ומגיעים לבגרות המינית רק לאחר 6–7 שנים כאשר הופכים לפרחון.
תחת שמי ים התיכון

רקע

השיר נכלל באלבום "חום יולי אוגוסט", שעסק בנושאים פוליטיים ובמשפחתו של ארצי.
נטען שמילות השיר אינן ברורות לקהל המאזינים.
על פי המוזיקאי דויד פרץ, השיר עוסק בניגודים בין מזרח למערב בישראל. בראיון אודות האלבום חום יולי אוגוסט ציין שלמה ארצי כי את השורה "עכשיו יש את הזמן במזרחית" כתב לאחר שקיבל לידיו קלטת של זוהר ארגוב. את השורה "חצי עולם כבר שר יוון", כתב בשל ההתעוררות של המוזיקה היוונית באותה תקופה בישראל. במיוחד עם הצלחת אלבומו של יהודה פוליקר "עיניים שלי".
בשיר נאמר "עד שישוב הים מזעפו, לא, לא נדע, כמה זה עולה לנו" – הרמז לספר יונה, שם נכתב "ויעמוד הים מזעפו" (א', ט"ו).
במצעדי הפזמונים השבועיים של רשת ג' הגיע השיר למקום הרביעי. במצעד הפזמונים העברי השנתי לשנת התשמ"ח-1988 של רשת ג' הגיע השיר למקום השביעי.
בקליפ לשיר, בבימוים של בני כרמלי ושלמה ארצי, הופיעו ארצי ובנו בן בן ה-11.
ג'ו וולש

ביוגרפיה

וולש נולד בקנזס ועבר לניו ג'רזי שם למד בבית ספר תיכון.
התחיל את פעילותו כבר בסוף שנות השישים וניגן בלהקות  שונות כמו ה"ג'יימס גנג" ועוד עד שהצטרף לאיגלס ב-1975. וולש פעל גם במיזמים והופיע עם מוזיקאים חשובים כמו רינגו סטאר (הביטלס), ג'ון לורד (דיפ פרפל), ביל וויימן (האבנים המתגלגלות), גיטריסט להקת המי.
ב-1980 הופיע - למספר שניות - כאסיר שמצית מהומה בכלא בסצנת הכותרות של הסרט "האחים בלוז" כאסיר.
ב-2005 הופיע וולש לצד גיטריסטים רבים בערב מחווה לחברת הגיטרות "פנדר", על אף שהגיטרה המרכזית בה השתמש היא גיבסון לס פול משנת 1959 אותה נתן לגיטריסט לד זפלין ג'ימי פייג'.
ג'ו וולש פועל עד היום ומוכר כווירטואוז בעולם המוזיקה.
ג'ו וולש נודע, בין השאר, בהבעות הפנים שלו כאשר הוא מנגן ובסגנון ההופעה הייחודי לו.
ננו-סיב

ננו-סיבים הם סיבים זעירים בעלי קוטר הקטן ממיקרון אחד (מיקרון =‏ nm‏1000). הפקת הננו-סיבים נעשית בדרך כלל מתרכובות כמו טיטניום דו-חמצני, צורן דו-חמצני, תחמוצת האלומיניום (אלומינה) ועוד חומרים קראמיים 
 אחרים. 
לשם השוואה, קוטרו של ננו-סיב קטן בכשלושה סדרי גודל מקוטרה של שערה אנושית שקוטרה הממוצע הוא כ-100µm. לננו-סיבים שימושים רבים ומגוונים, בין היתר ניתן למצאם בתחומי רפואה, טקסטיל, תהליכי סינון וכדומה.

סינתזה

ישנן שתי שיטות עיקריות לסינתזת הננו-סיבים: טוויה אלקטרונית, שהיא השיטה הנפוצה, ובשיטת ה-bicomponent fibers
. הפקת הננו-סיבים נעשית בדרך כלל מתרכובות כמו טיטניום דו-חמצני (TiO2), צורן דו-חמצני (SiO2), תחמוצת האלומיניום (אלומינה) (Al2O3), ועוד חומרים קראמיים אחרים. הסינתזה בדרך כלל מורכבת משני שלבים עיקריים: בשלב הראשון נוצר פולימר אורגני ננוסיבי העשוי ממלחים אנאורגניים או תרכובות אורגנומתכתית על ידי טכניקת טווייה אלקטרונית קונבנציונלית. בשלב השני הופכים את הפולימר לקרמיקה על ידי חום.

סיבים ביקומפוננטים

שיטת יצירה נוספת היא בשיטת סיבים ביקומפוננטים (Bicomponent fibers)
. בשיטה זו שני פולימרים עוברים שיחול (אקסטרוזיה) דרך אותו ספינרט כך שמקבלים סיב המורכב משני הפולימרים. שיחול הוא תהליך שבו שני פולימרים גולמיים נדחסים לתוך כלי מחומם ונלחצים החוצה אל הפיה (הספינרט). צורת הפיה תקבע את חתך הרוחב הסופי של הפולימר החדש שנוצר. באמצעות שיטה זו מקבלים סיבים בעלי תכונות של שני הפולימרים.

שימושים וישומים

לננו-סיבים שימושים רבים בתחומים שונים. לננו-סיבים יחס גבוה בין שטח הפנים שלהם לנפח, דבר המקנה להם תכונות מיוחדות המאפשרות אינטראקציה רבה בין הסיבים עם הסביבתם.

סינון אויר

באוויר ישנם מזהמים רבים כמו מיקרואורגניזמים, אלרגנים, עשן של סיגריות, אבק וכו' בעלי השפעה שלילית על הבריאות. גודלם של חלקיקים מזהמים הוא לרוב בקנה מידה של מיקרונים ולכן הם לא יכולים להיות מסוננים על ידי מסננים רגילים. ישנם מקומות בהם סינון של חלקיקים קטנים במיוחד הוא הכרחי, למשל בחדרים נקיים. בניית מסננים מהסוג הזה נעשית על ידי טוויה חשמלית ישירה של הסיבים על המשטח המסנן של מתקן הסינון. ננומסננים יכולים לסנן חלקיקים בגודל עד 100 ננומטר.

ננו-סיבים בישראל

כיום ישראל היא מעין מעצמת ננו-טכנולוגיה. קיימים גופי מחקר רבים וכן חברות הזנק רבות החוקרים ועוסקים בתחום הננו-טכנולוגיה. כמעט בכל אוניברסיטה בארץ קיים מכון למחקר הננוטכנולוגיה. השקעה רבה בחקר הננו באה מקרנות מדעיות ממשלתיות.
למשל, במחקר פורץ דרך של אוניברסיטת תל אביב יחד עם המכון הטכנולוגי של מסצ'וסטס (MIT) פיתחו רקמת שריר פועמת מתאים שאותם זרעו על ביו-חומרים ששזרו בהם סיבי זהב בגודל ננומטרי. זהב היא מתכת מוליכה טוב ולכן מאפשרת פעימה טובה ובו זמנית של כל התאים. התוצאה היא רקמה פועמת שניתן להשתיל ברקמת לב פגוע אחרי התקף לב ומאפשרת לו לתפקד טוב יותר.
עקום התשואה

בכלכלה עקום התשואה או עקום הריביות העיתיות הוא עקום המתאר את המבנה העיתי של שערי ריבית, כלומר את התלות של התשואה השנתית על אגרת חוב כלשהי במשכה של תקופת המימוש הנתונה לאותה אגרת, וזאת עבור בעל חוב ושער מטבע נתונים. על פי רוב עקום התשואה עולה ככל שמשך ההלוואה מתארך וזאת בשל הגידול בסיכון על הלוואות ארוכות טווח. כך למשל, אגרות חוב המונפקות על ידי המדינה לתקופות ארוכות הן על פי רוב בעלות שער ריבית גבוה יותר מאגרות חוב ממשלתיות המונפקות לטווחי זמן קצרים. לעיתים העקום יכול להיות שטוח ואפילו יורד, דבר זה קורה בדרך כלל כאשר המשקיעים חושבים שהריבית הנוכחית במשק גבוהה וצופים הורדות ריבית בעתיד. 
בעזרת צורת העקום ניתן להעריך את המדיניות המוניטרית (מדיניות הבנק המרכזי) הצפויה ואת השלב שבו נמצא המשק במחזור העסקים. בתקופות בהן העקום הפוך או שטוח ניתן לומר כי הבנק המרכזי מקיים מדיניות מוניטרית הדוקה ומעלה את הריבית לזמן קצר, עם זאת המשקיעים סבורים כי לטווח בינוני וארוך הריבית צריכה לרדת ולכן העקום מתהפך. עקום שטוח או יורד נפוץ בתקופות בהן המשק נמצא בשיא או קרוב לכך במחזור העסקים והבנק המרכזי מנסה לדכא לחצים אינפלציונים באמצעות העלאות ריבית לזמן קצר.
עקום התשואה מספק למשקיע תמונה נוכחית לגבי גובה הריבית העתידית, 
מנקודת ראות המשקיעים מוסדיים (קרנות הפנסיה וקופות הגמל). 
בדרך זו מאותתים המשקיעים מוסדיים לבנק המרכזי מה ואיך הם רואים את מצבו של המשק הכלכלי לפי ראייתם.
איזבל (סרט)

הפקה

הסרט מבוסס על מחזה כושל משנת 1933, שבו שיחקה מרים הופקינס בתפקיד ראשי.
ג'פרי לין היה אמור לשחק במקור בסרט בתור פרסטון דילארד, אך מפיקי המחזה שבו השתתף באותה תקופה סירבו לאשר לו להשתתף בסרט, והנרי פונדה קיבל את התפקיד. בנוסף, אניטה לואיס הייתה אמורה לגלם את בל מאסיי ואדמונד גולדינג היה אמור לביים את הסרט.
תפקיד גילום דמותה של ג'ולי מרסדן הוצע לבטי דייוויס לאחר שלא זכתה בתפקיד סקרלט או'הרה בסרט "חלף עם הרוח" (שניתן לויוויאן לי).
הסרט התעכב במהלך הצילומים עקב צילום מרובה של סצנת הרכיבה של דייוויס ולידת בתו של פונדה, (ג'יין פונדה).
לסרט נעשו מספר אתחולים בכיכובם של דייוויס, ג'ין ארתור ולורטה יאנג.
ארנוט

יהודי ארנוט

לא ידוע רבות על יהודים בכפר מלבד תיעוד של שלושה הרוגים מהכפר בשואה באתר יד ושם.
חתול ביצות

מאפיינים

ממדי גופו של חתול הביצות קטנים יחסית לחתוליים אחרים; אורכו בלי הזנב כ-70 סנטימטר ומשקלו בין 7 ל-13 קילוגרם. זנבו, לעומת זאת, קצר ביחס לגופו, ואורכו מגיע עד ל-30 סנטימטר. צבע הפרווה שונה במקצת אצל התת-מינים השונים. הצבעים נעים בין חום, אדמדם, צהבהב או כתום כהה.
לגורים הקטנים פסים לאורך גופם, אך הם נעלמים עם התבגרותם. למרות זאת, גם רגלי פרטים בוגרים וזנבם מועטרים בפסים בגווני שחור או חום כהה. אוזני חתול הביצות מחודדות וקצותיהן שחורים, ואילו רגליהם ארוכות יחסית ושריריות. כפות הרגליים מרופדות בפרווה רכה. בחלק גדול מהמאפיינים הפיזיים שלו, דומה חתול הביצות לשונר, וזהו המקור לכינויו.
חתול הביצות חי בעיקר באזורים לחים או בעלי מקווי מים קרובים; הוא נפוץ באזורים שונים: החל מאזור מצרים (בקרבת הנילוס) ומערב אסיה ועד אזור הודו, סרי לנקה ודרום מזרח אסיה. חתול זה הסתגל לשלל מעונים טבעיים בעלי אקלים ומאפיינים גאוגרפים שונים, החל מסוואנות ויערות טרופיים יבשים ועד צמחייה לאורך מקווי מים; אולם הוא אינו חי ביערות גשם.
באזורים מסוימים, חולק חתול הביצות את תחום מחייתו עם בני אדם, ולעיתים הוא אף נכנס לכפרים ואזורים מיושבים כדי למצוא בהם מזון. חתול הביצות חי באזורים שגובהם עד 2,500 מטרים לערך, אולם הוא נפוץ יותר במישורים ועמקים.
חתול הביצות צד את טרפו - בעיקר בעלי חיים קטנים, בין השאר מכרסמים קטנים (ארנבות, עכברים וכו'), עופות צפרדעים ולעיתים אף דגים החתול הוא פעיל לילה. חתול הביצות מסוגל לשחות היטב, ולעיתים הוא מזנק למים כדי לתפוס דג או דו-חיים.
חתול הביצות הוא בעל חיים יחידאי (כלומר; חי לבדו כל ימות השנה מלבד תקופת ההזדווגות והחיזור). חתול הביצות הוא ביישן מטבעו ומשתדל להסתתר ככל שניתן מפני האדם. הריון הנקבה אורך כ-65 ימים ובסופו נולדים בין 3 ל-4 גורים. הגורים נולדים כשהם חסרי ישע ותלויים לחלוטין באימם בשבועות הראשונים לחייהם, שבמהלכם היא מביאה להם מזון שצדה ומלמדת אותם כישורי ציד שישמשו אותם בעתיד. בטבע, חיים חתולי הביצות עד 14 שנים.
חתולי ביצות נצפו בארץ ישראל בעמק החולה, בבקעת הירדן, בבקעת בית שאן, בעמק יזרעאל, במישור החוף הצפוני, בשפלה, בצפון הנגב ובערבה. על פי "הספר האדום של החולייתנים בישראל", תפוצתו בישראל מגיעה ל־600 פריטים.